Document ID: /roh_data/filtered/fineweb-2-filterrobots_roh.jsonl.gz/70661

Definiziun da "Patrimoni sonor svizzer"
per la politica d'acquisiziun da la Fonoteca naziunala svizra
Introducziun
Il term "patrimoni sonor" po vegnir chapì ed interpreà en moda differenta, tut segund il context. Per in archiv sonor, sco per exempel la Fonoteca, è la definiziun da quest term d'impurtanza primordiala, gia ch'el determinescha ses mandat. Ina definiziun precisa ed univoca da "patrimoni" è la basa per la lavur d'ina fonoteca, sin ella sa basan las cundiziuns per las collecziuns e per las activitads, da l'archivaziun a la documentaziun fin a l'accessibilitad dal patrimoni.
En connex cun il svilup d'in nov concept per la Fonoteca naziunala svizra (FN) èsi sà necessari da definir il term "patrimoni sonor" per definir ina politica d'acquisiziun coerenta. Quai era anc pli impurtant, gia che la Svizra na posseda nagina lescha naziunala areguard il deposit legal da portatuns. Las definiziuns sequentas substitueschan damai ina lescha, resguardan dentant mo la Fonoteca e ses mandat da collecziun dal patrimoni sonor svizzer.
Situaziun legala
La politica d'acquisiziun per la FN sto vegnir deducida dals texts da la lescha federala areguard la Biblioteca Naziunala Svizra (BN), sin la quala sa basa era la missiun da la FN, e dals statuts da la Fondazione Fonoteca nazionale svizzera.
Acquisiziun
Collavuraziun
Per l'acquisiziun da documents sonors vegn la FN a chertschar la collavuraziun cun autras instituziuns. La FN na po betg acquistar a mintga pretsch tut ils documents, dentant sto ella sco center da cumpetenza dal patrimoni sonor svizzer pudair garantir il bun tractament e l'access a documents che sa chattan tar autras instituziuns svizras. Per quella finamira acquista la FN copias d'archiv.
Applicaziun
L'acquisiziun da documents sonors vegn a sa basar sin las definiziuns expostas survart ed è detagliada en las "Directivas per l'acquisiziun da documents sonors e cumplementars".
L'acquisiziun da documents sonors na dastga betg esser subordinada a difficultads tecnicas u d'auter tip.
Colleziun
L'activitad da collecziun da la Fonoteca naziunala svizra ha cumenzà l'onn 1986. Grazia a la deposiziun da l'entir fond da la SUISA ed a l'integraziun da diversas collecziuns, è la collecziun da la Fonoteca Naziunala vegnida cumplettada cun numerus portatuns producids pli baud. Considerond che la Svizra na prevesa betg l'obligaziun d'in deposit legal per portatuns, na pon ins betg pretender d'avair ademplì il mandat da collecziun cumplainamain. En consequenza na cuntegna la collecziun n'era tut ils portatuns publitgads dapi il 1986. Tut ils portatuns èn documentads e cataloghisads en la banca da datas da la Fonoteca e da consultar sin questa pagina.